Document ID: 32004D0231

Title and Content:
Απόφαση της Επιτροπής της 8ης Μαρτίου 2004 για την περάτωση της διαδικασίας αντιντάμπινγκ όσον αφορά τις εισαγωγές ορισμένων πλατέων προϊόντων έλασης από ανοξείδωτο χάλυβα που έχουν ελαθεί σε ψυχρή κατάσταση, καταγωγής Ηνωμένων Πολιτειών Αμερικής (2004/231/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 9, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ (1) Στις 4 Νοεμβρίου 2002, η Επιτροπή έλαβε καταγγελία όσον αφορά το υποτιθέμενο ζημιογόνο ντάμπινγκ που προκαλούν οι εισαγωγές ορισμένων πλατέων προϊόντων έλασης από ανοξείδωτο χάλυβα που έχουν ελαθεί σε ψυχρή κατάσταση, καταγωγής Ηνωμένων Πολιτειών Αμερικής. (2) Η καταγγελία υποβλήθηκε από τη European Confederation of Iron and Steel Industries (Eurofer) εξ ονόματος των κοινοτικών παραγωγών που αντιπροσωπεύουν το μεγαλύτερο μέρος της συνολικής κοινοτικής παραγωγής ορισμένων πλατέων προϊόντων έλασης από ανοξείδωτο χάλυβα που έχουν ελαθεί σε ψυχρή κατάσταση, σύμφωνα με το άρθρο 4 παράγραφος 1 και το άρθρο 5 παράγραφος 4 του κανονισμού (ΕΚ) αριθ. 384/96 ("βασικός κανονισμός"). (3) Η καταγγελία περιείχε εκ πρώτης όψεως αποδεικτικά στοιχεία για την ύπαρξη ντάμπινγκ και σημαντικής ζημίας που προέκυψε από αυτό, τα οποία θεωρήθηκαν επαρκή ώστε να δικαιολογείται η έναρξη διαδικασίας αντιντάμπινγκ. (4) Η Επιτροπή ως εξ τούτου, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2), κίνησε διαδικασία αντιντάμπινγκ όσον αφορά τις εισαγωγές στην Κοινότητα ορισμένων πλατέων προϊόντων έλασης από ανοξείδωτο χάλυβα που έχουν ελαθεί σε ψυχρή κατάσταση, ήτοι, χρωμιο-φερριτικού χάλυβα, που περιέχει λιγότερο από 0,15 % άνθρακα και 10,5 % ή περισσότερο και 18 % ή λιγότερο χρώμιο, που αποτελεί πλατύ προϊόν έλασης και έχει απλώς ελαθεί σε ψυχρή κατάσταση, από ανοξείδωτο χάλυβα που περιέχει κατά βάρος λιγότερο από 2,5 % νικέλιο, των τυποποιημένων ποιοτήτων AISI 409/409L (EN 1.4512), AISI 441 (EN 1.4509) και AISI 439 (EN 1.4510) και υπάγεται επί του παρόντος στους κωδικούς ΣΟ ex 7219 31 00, ex 7219 32 90, ex 7219 33 90, ex 7219 34 90, ex 7219 35 90, ex 7220 20 29, ex 7220 20 49 και ex 7220 20 89, καταγωγής Ηνωμένων Πολιτειών Αμερικής. (5) Η Επιτροπή, με τον κανονισμό (ΕΚ) αριθ. 1611/2003 ("προσωρινός κανονισμός"), επέβαλε προσωρινό δασμό αντιντάμπινγκ ύψους 20,6 % στον μοναδικό παραγωγό-εξαγωγέα που συνεργάστηκε ("παραγωγός-εξαγωγέας") και στις λοιπές εταιρείες δασμό ύψους 25,0 %, στις εισαγωγές ορισμένων πλατέων προϊόντων έλασης από ανοξείδωτο χάλυβα που έχουν ελαθεί σε ψυχρή κατάσταση, καταγωγής Ηνωμένων Πολιτειών Αμερικής. (6) Μετά την επιβολή των προσωρινών δασμών αντιντάμπινγκ, τα μέρη έλαβαν κοινοποίηση των πραγματικών περιστατικών και των παρατηρήσεων στα οποία βασίστηκε ο προσωρινός κανονισμός. Καθορίστηκε επίσης προθεσμία εντός της οποίας τα μέρη μπορούσαν να υποβάλουν τις παρατηρήσεις τους μετά την εν λόγω κοινοποίηση. (7) Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάσθηκαν και, όταν κρίθηκε σκόπιμο, ελήφθησαν υπόψη για τη συναγωγή των οριστικών συμπερασμάτων. (8) Πραγματοποιήθηκαν συμπληρωματικές επιτόπιες επισκέψεις στις εγκαταστάσεις των ακόλουθων εταιρειών που συνδέονται με τον συνεργαζόμενο παραγωγό-εξαγωγέα των ΗΠΑ: - AK Steel, SARL (Γαλλία), - AK Steel GmbH (Γερμανία). B. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (9) Με επιστολή της 27ης Ιανουαρίου 2004 στην Επιτροπή, η Eurofer απέσυρε επισήμως την καταγγελία. (10) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί εφόσον αποσύρεται η καταγγελία, εκτός αν η περάτωση δεν είναι προς το συμφέρον της Κοινότητας. (11) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας. (12) Ως εκ τούτου, η Επιτροπή συμπεραίνει ότι η διαδικασία αντιντάμπινγκ όσον αφορά τις εισαγωγές στην Κοινότητα ορισμένων πλατέων προϊόντων έλασης από ανοξείδωτο χάλυβα που έχουν ελαθεί σε ψυχρή κατάσταση, καταγωγής Ηνωμένων Πολιτειών Αμερικής πρέπει να περατωθεί χωρίς την επιβολή μέτρων αντιντάμπινγκ. (13) Οποιαδήποτε ποσά έχουν καταβληθεί ως εγγύηση υπό μορφή προσωρινού δασμού δυνάμει του κανονισμού (ΕΚ) αριθ. 1611/2003 της Επιτροπής, πρέπει να αποδεσμευτούν, ΑΠΟΦΑΣΙΖΕΙ: Άρθρο 1 Περατώνεται η διαδικασία όσον αφορά τις εισαγωγές ορισμένων πλατέων προϊόντων έλασης από ανοξείδωτο χάλυβα που έχουν ελαθεί σε ψυχρή κατάσταση, που επί του παρόντος κατατάσσονται στους κωδικούς ΣΟ ex 7219 31 00, ex 7219 32 90, ex 7219 33 90, ex 7219 34 90, ex 7219 35 90, ex 7220 20 29, ex 7220 20 49 και ex 7220 20 89, καταγωγής Ηνωμένων Πολιτειών Αμερικής. Άρθρο 2 Ο κανονισμός (EΚ) αριθ. 1611/2003 καταργείται. Άρθρο 3 Τα ποσά που είχαν καταβληθεί ως εγγύηση υπό μορφή προσωρινού δασμού αντιντάμπινγκ, δυνάμει του κανονισμού (ΕΚ) αριθ. 1611/2003, αποδεσμεύονται. Άρθρο 4 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 8 Μαρτίου 2004.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
2079
2119
2106
4418
6205
614
1615
2200
7207
525
1417
11

EuroVoc IDs (Expanded): 539
2079
2119
2106
4418
6205
614
1615
2200
7207
525
1417
11

Dataset Source: meu

Split: train